**Πόσο σημαντικός είναι ο ρόλος των γονέων στη λήψη απόφασης επαγγέλματος;**



**Ό**λοι οι γονείς θέλουν τα παιδιά τους να βρουν την ευτυχία και να επιτύχουν στη ζωή τους. Ένας σημαντικός παράγοντας, λοιπόν, που έχει να κάνει με την ευτυχία και την επιτυχία κάποιου είναι και το επάγγελμα που έχει επιλέξει. Έρευνες έχουν δείξει ότι οι μαθητές που νιώθουν υποστήριξη και αγάπη από τους γονείς τους, έχουν μεγαλύτερη αυτοπεποίθηση όταν επιλέγουν το επάγγελμα που θα ακολουθήσουν και η τελική τους επιλογή τους ικανοποιεί. Αυτοί, λοιπόν, οι ικανοποιημένοι έφηβοι, τείνουν να είναι επιτυχημένοι επαγγελματίες στο μέλλον.

Οι γονείς επηρεάζουν τα παιδιά τους στην επιλογή αυτή με πολλούς τρόπους. Καθορίζουν μέχρι ποιο επίπεδο εκπαίδευσης θα φτάσουν τα παιδιά τους και τις γνώσεις που έχουν σχετικά με τις διάφορες μορφές απασχόλησης και το πλήθος των επαγγελμάτων που υπάρχουν. Επίσης, παίζουν σημαντικό ρόλο στη στάση που θα κρατήσουν τα παιδιά τους μεγαλώνοντας προς την εργασία γενικότερα, αλλά και στο κίνητρό τους να επιτύχουν ειδικότερα. Τα περισσότερα από αυτά μαθαίνονται ασυνείδητα – τα παιδιά και οι έφηβοι προσλαμβάνουν τις πεποιθήσεις και τις προσδοκίες των γονιών τους καθώς αυτά μεγαλώνουν, ακόμα και αν δεν μιλήσουν ποτέ μαζί τους γι’ αυτά.

Ενδεχόμενη γονεϊκή βοήθεια στα παιδιά να επιλέξουν το επάγγελμα που τους ταιριάζει:

* Ενθαρρύνετε τα παιδιά σας να μορφωθούν όσο γίνεται περισσότερο.
* Βοηθήστε τα να ανακαλύψουν τα έμφυτα ταλέντα και τις δυνατότητές τους.
* Διευρύνετε τις γνώσεις που έχουν σχετικά με τα επαγγέλματα που υπάρχουν και γενικότερα με την έννοια της «εργασίας».
* Μάθετέ τους τεχνικές και τρόπους για να λαμβάνουν μόνα τους σημαντικές αποφάσεις.
* Δείξτε τους τη σημασία της ισότητας των δυο φύλων και της αποδοχής της πολιτισμικής πολυμορφίας
* Αναζητήστε μαζί με το παιδί διάφορα προγράμματα επαγγελματικής κατάρτισης και συμβουλευτικής που υπάρχουν.
* Συζητήστε τις επιπτώσεις και το κέρδος που έχει το να δουλεύει κανείς σε κάθε σχέση εργασίας, μοιραζόμενοι μαζί τους και τη δική σας εργασιακή εμπειρία.



Η επιλογή επαγγέλματος είναι μια εξαιρετικά σημαντική απόφαση που έχει να κάνει με το μέλλον του ατόμου, και αυτό δημιουργεί στον νέο αλλά και στους γονείς του πολύ μεγάλη ανησυχία και άγχος. Είναι πολύ σημαντικό οι γονείς να παραμένουν θετικοί, αλλιώς μπορεί να αποβεί πολύ δύσκολη και στρεσογόνα περίοδος για όλους όσοι εμπλέκονται. Θα ήταν πολύ βοηθητικό να κρατούν ανοιχτές διόδους επικοινωνίας και να ενθαρρύνουν να παίρνουν όσο περισσότερη πληροφόρηση γίνεται σχετικά με όλα τα δυνατά πεδία απασχόλησης. Πολύ υποστηρικτικό θα ήταν, επιπλέον, να παροτρύνουν το έφηβο παιδί τους να παρακολουθήσει ένα **συμβουλευτικό πρόγραμμα επαγγελματικού προσανατολισμού**, με το οποίο μπορεί να αποφευχθεί ένα πιθανό μελλοντικό επαγγελματικό αδιέξοδο.Από μια τέτοια διαδικασία θα πάρει ακόμα περισσότερες πληροφορίες τόσο για τις διαφορετικές επαγγελματικές προοπτικές που υπάρχουν, όσο και για στοιχεία  του χαρακτήρα, της προσωπικότητας και των ικανοτήτων του και πως θα μπορούσε αυτά να τα αξιοποιήσει σε κάθε επάγγελμα.

Θα πρέπει να είναι πολύ προσεκτικοί ώστε να μην επιβάλουν στα παιδιά τους δικούς τους στόχους και όνειρα ή να βλέπουν τα επιτεύγματα των παιδιών τους ως δικές τους αντανακλάσεις. Τα παιδιά είναι άνθρωποι που κάνουν τα δικά τους όνειρα και παίρνουν τις δικές τους αποφάσεις και επιπλέον ό,τι καταφέρνουν είναι αποτέλεσμα των δικών τους προσπαθειών και πρέπει οι γονείς να τους το αναγνωρίζουν και να τα επιβραβεύουν γι’ αυτό. Έτσι, πρέπει από τη μία να δείχνουν πραγματικό ενδιαφέρον και υποστήριξη στα επαγγελματικά σχέδια που κάνουν, αλλά ταυτόχρονα να τα αφήνουν  να ανακαλύψουν μόνοι τους ποιοι είναι και πώς θέλουν να είναι η ζωή τους.

**Πώς οι "γονείς-ελικόπτερα" σαμποτάρουν την επαγγελματική ανάπτυξη των παιδιών τους;**



**☞ Ποιος είναι ο *γ ο ν ι ό ς – ε λ ι κ ό π τ ε ρ ο*;**

**= ο γονιός που δείχνει σημάδια υπερπροσταστευτικής συμπεριφοράς καθώς και υπερβολικό ενδιαφέρον για την καθημερινή ζωή του παιδιού του**. Ξεκινώντας από τη νηπιακή ηλικία και το άγχος για την ασφάλεια του παιδιού, η συμπεριφορά συνεχίζεται και στα σχολικά χρόνια με τους γονείς να ενδιαφέρονται υπερβολικά για τους βαθμούς του παιδιού και πολλές φορές να παρεμβαίνουν στις μεθόδους διδασκαλίας και αξιολόγησης των δασκάλων - συνήθως για να διαμαρτυρηθούν - έως και την ενήλικη πλέον ζωή. Στους νέους ενήλικες, βασικά σημάδια της συμπεριφοράς ενός τέτοιου γονιού μπορεί να είναι η υπερβολική "διευκόλυνση" σε καθημερινά θέματα, όπως το πλύσιμο των ρούχων ή το μαγείρεμα και η συχνή επικοινωνία, συνήθως τηλεφωνική, ακόμα και τρεις φορές την ημέρα, χωρίς φυσικά να υπάρχει ιδιαίτερος λόγος. Το πρόβλημα είναι φυσικά εντονότερο πλέον κατά την ενήλικη ζωή του παιδιού, όταν πλέον καλείται να πάρει σημαντικές αποφάσεις για τη ζωή του - επαγγελματική και προσωπική - να "σταθεί στα πόδια του" ως ένα ανεξάρτητο μέλος της κοινωνίας, να διεκδικήσει, να αναλάβει ευθύνες, να κάνει λάθη, να συγκρουστεί όταν αδικείται ή ακόμα και να ηγηθεί μιας ομάδας. Τότε λοιπόν, γίνονται αντιληπτές οι συνέπειες του να μεγαλώνει κανείς με έναν γονιό-ελικόπτερο, καθώς ο ενήλικας είναι ανέτοιμος για αυτό που απλά ονομάζουμε ζωή.

☞  **Πώς επηρεάζεται η επαγγελματική ανάπτυξη του νέου;**

Στη μαθητική και φοιτητική ζωή των νέων, οι συμπεριφορές αυτές μπορούν να εμφανιστούν με διάφορους τρόπους, όπως:

* στενή παρακολούθηση της σχολικής επίδοσης και της βαθμολογίας
* πολλές φορές βοήθεια ή εξ'ολοκλήρου ετοιμασία γραπτών εργασιών
* μη ενθάρρυνση του νέου να βρει δουλειά ως φοιτητής, εάν δεν έχει σχέση με το αντικείμενο σπουδών
* ελάχιστη ή καμία συμμετοχή του παιδιού στην αναζήτηση επαγγελματικής συμβουλευτικής ή μεταπτυχιακών σπουδών, όπως πανεπιστημίων και προγραμμάτων
* χρήση του δικτύου γνωριμιών του γονέα για την εξασφάλιση εργασίας του νέου, μην αφήνοντας το παιδί να προσπαθήσει μόνο του να διεκδικήσει μια θέση που το ενδιαφέρει, ακόμα και αν τελικά απορριφθεί

Ένας γονιός-ελικόπτερο μπορεί να κάνει κακό, ακόμα και αν έχει τις πιο αγνές προθέσεις, γιατί εμποδίζει τη φυσιολογική είσοδο του παιδιού στην ενήλικη ζωή! **Οι νέοι που έχουν μεγαλώσει με τέτοιους γονείς χαρακτηρίζονται από χαμηλή αυτοπεποίθηση, φόβο λάθους ή αποτυχίας, αποφυγή ευθυνών καθώς και απουσία σημαντικών δεξιοτήτων που χρειάζονται σε ένα εργασιακό περιβάλλον, όπως ηγετικές ικανότητες, πρωτοβουλία, λήψη αποφάσεων και δημιουργικότητα.** Δυστυχώς, τέτοιοι νέοι δυσκολεύονται να καταλάβουν ότι η ψευδαίσθηση της ασφάλειας και προστασίας τους εμποδίζει να απολαύσουν τις χαρές και τις ευκαιρίες της ενήλικης ζωής, που μας δίνει τη δυνατότητα να αναλάβουμε την ευθύνη του εαυτού μας.

**Γονείς «εκχιονιστικά»: «Καθαρίζουν» για τα παιδιά**



Η έκφραση **«snowplow parenting»** (=γονείς «εκχιονιστικά») αναφέρεται σε εκείνους δηλαδή τους μπαμπάδες και τις μαμάδες που δεν παρακολουθούν απλώς κάθε κίνηση των παιδιών τους, όπως οι ***γονείς «ελικόπτερα»***, αλλά αναλαμβάνουν και δράση. Όπως τα εκχιονιστικά μηχανήματα ανοίγουν τους δρόμους από το χιόνι, έτσι και εκείνοι βάζουν μπρος ... τις μηχανές, προκειμένου να απομακρύνουν οτιδήποτε εμποδίζει την πορεία των «βλασταριών» τους προς τη δόξα και την επιτυχία. Μια πορεία που εκείνοι έχουν προδιαγράψει ως λαμπρή, αγνοώντας τις δυνατότητες και τις επιθυμίες των παιδιών τους.

**Κάθε εμπόδιο για κακό**

Οι αποτυχίες και οι δυσκολίες δεν αντιμετωπίζονται ως προκλήσεις της ζωής, που ατσαλώνουν τον χαρακτήρα και τη θέληση του παιδιού, αλλά ως εμπόδια για το μέλλον του. Ακόμη και οι ίδιοι οι δάσκαλοι ... στήνονται στον τοίχο, αν κριθούν «ένοχοι» για τη μέτρια βαθμολογία του παιδιού.

Το σχολείο είναι η αρένα του συγκεκριμένου τύπου γονέα, ο οποίος θα ρίξει το φταίξιμο στο διδακτικό προσωπικό του σχολείου για οτιδήποτε πάει στραβά στη μαθητική ζωή του παιδιού του. Τα κίνητρα του εν λόγω γονέα διαφέρουν από εκείνου που περιγράφεται ως γονέας «ελικόπτερο», ο οποίος ακολουθεί σαν σκιά την καθημερινότητα του παιδιού του, προκειμένου να απομακρύνει κάθε πιθανό κίνδυνο. Ο γονέας «εκχιονιστικό» νοιάζεται κυρίως για τη διασφάλιση ενός λαμπρού μέλλοντος για το παιδί του και θα κάνει ό,τι είναι δυνατό για να του το εξασφαλίσει.

Οι ειδικοί εκφράζουν φόβους ότι τα παιδιά που ανατρέφονται με αυτόν τον τρόπο θα δυσκολευτούν μελλοντικά να διαχειριστούν τις αποτυχίες και τις απογοητεύσεις της ζωής ή να επιλύσουν μόνα τους τα προβλήματά τους. Επιπλέον, η εμμονή τους με την επιτυχία, κληροδότημα των απαιτητικών γονιών τους, πιθανότατα θα τα οδηγήσει σε μία σειρά αποτυχιών, καθώς εύκολα θα εγκαταλείπουν την προσπάθεια όταν δεν θα έχουν τη βεβαιότητα της πρωτιάς. Ακόμη, μη συναντώντας εμπόδια και αποτυχίες, δεν αποκτούν ποτέ κίνητρο για δράση. Τα προβλήματα επιλύονται πριν καλά-καλά εμφανιστούν και οι γονείς «εκχιονιστικά» καλύπτουν κάθε ανάγκη πριν αυτή καν παρουσιαστεί.

Το κοινωνικό αυτό φαινόμενο περιγράφηκε για πρώτη φορά από τον καθηγητή David McCullough, συγγραφέα του βιβλίου «You Are Not Special and Other Encouragements», και έγινε αντικείμενο μελετών και δημοσκοπήσεων. Η πιο αποκαλυπτική δημοσιεύτηκε στους «New York Times» και κατέδειξε ότι τα 3/4 των ερωτηθέντων γονιών κλείνουν οι ίδιοι τα ραντεβού των «παιδιών» τους, ηλικίας 18-28 ετών, με τον γιατρό ή τον κουρέα τους. Το 11% αυτών επικοινωνούν με τον εργοδότη των παιδιών τους, όταν προκύψει κάποιο πρόβλημα στο εργασιακό τους περιβάλλον, ενώ το 16% των γονιών με παιδιά στο λύκειο ή το πανεπιστήμιο βάζουν οι ίδιοι ξυπνητήρι και τηλεφωνούν στα παιδιά τους, προκειμένου να τα ξυπνήσουν για να μη χάσουν μαθήματα ή εξετάσεις.

Και, αν αυτά μοιάζουν «α μ ε ρ ι κ α ν ι έ ς», αρκεί να συλλογιστεί κανείς τους γονείς του. Οι Έλληνες γονείς, «ελικόπτερα» στην πλειοψηφία μας, εύκολα βάζουμε μπροστά το «εκχιονιστικό», προκειμένου να διανοίξουμε διάπλατα δρόμους για το παιδί μας.

**⇨ Μήπως έχετε γονιό «εκχιονιστικό»;**

* Έχουν προσπαθήσει ποτέ να χρησιμοποιήσουν μέσο(ν), ώστε να γίνει το παιδί τους δεκτό σε κάποιο σχολείο;
* Ζητάνε τα ρέστα από δασκάλους ή καθηγητές για τους βαθμούς του παιδιού τους, θεωρώντας ότι αδίκησαν τον «καλύτερο μαθητή»;
* Έχουν ζητήσει από τη διεύθυνση του σχολείου να αλλάξει τμήμα το παιδί τους, ώστε να είναι με τους φίλους του;
* Έχουν διαπληκτιστεί με τον προπονητή στο μπάσκετ/ποδόσφαιρο, επειδή αφήνει τον γιο τους συχνά στον πάγκο, ή με τον διαιτητή του αγώνα, που έδωσε ποινή στο παιδί τους ή την ομάδα του;
* Κάνουν συχνά τις εργασίες του παιδιού τους για το σχολείο (μάλιστα μιμούμενοι τον γραφικό του χαρακτήρα);

Αν γνέψατε καταφατικά έστω και σε μία ερώτηση, τότε ας σβήσουν οι γονείς σας ... τις μηχανές και ας αφήσουν τα παιδιά τους να κάνουν ό,τι πρέπει να κάνουν, ώστε να μάθουν να παλεύουν με τις προκλήσεις και τις δυσκολίες, που έτσι κι αλλιώς έχει η ζωή.

**2☺ Μελλοντικά Επαγγέλματα**

⮱(βλ. κείμενο 10 σελ. 85 του σχολ. βιβλίου)

**Τα 20 επαγγέλλλοντος**

Το Βρετανικό Υπουργείο Επιχειρήσεων, Καινοτομίας και Δεξιοτήτων ζήτησε από επιστήμονες που ασχολούνται με τις τεχνολογίες του μέλλοντος να περιγράψουν πώς η τεχνολογική και επιστημονική πρόοδος θα επηρεάσει τα σημερινά επαγγέλματα.

Τα αποτελέσματα παρουσιάστηκαν από την ομάδα **Fast Future Research** στην Έκθεση «Shape of Jobs to Come» και ήταν πράγματι εκπληκτικά. Η μελέτη παρουσίασε 20 επαγγέλματα που ενδέχεται να θεωρούνται συνηθισμένα το 2020 ή το 2030, σήμερα, όμως, ακούγονται σαν σενάριο επιστημονικής φαντασίας:

* **Κατασκευαστές μελών του ανθρώπινου σώματος**. Η τεχνολογία θα προχωρήσει αρκετά ώστε να δημιουργούνται ζωντανά ανθρώπινα μέλη με αποτέλεσμα να υπάρξει ανάγκη κατασκευαστών μελών του σώματος, καταστήματα που θα τα πωλούν και θα τα επισκευάζουν.
* **Νανο-γιατροί**. Πρόοδοι στον τομέα της νανοτεχνολογίας για τη δημιουργία υπο-ατομικών συσκευών και θεραπειών είναι πολύ πιθανόν να φέρουν αλλαγές στην προσωπική περίθαλψη και έτσι θα χρειαστεί μια νέα γενιά νανο-ειδικών ιατρικής που θα διαχειρίζονται τις νέες θεραπείες.
* **Αγρότες γενετικά τροποποιημένων τροφίμων**. Οι αγρότες νέας γενιάς θα καλλιεργούν φυτά και θα εκτρέφουν ζώα που θα είναι γενετικά τροποποιημένα έτσι ώστε να παράγουν περισσότερη τροφή και να περιέχουν θρεπτικές πρωτεΐνες.
* **Διαχειριστές/σύμβουλοι ηλικιωμένων**. Θα χρειαζόμαστε ειδικούς που θα διαχειρίζονται την υγεία και τις ανάγκες του πληθυσμού ηλικιωμένων. Θα μπορούν να χρησιμοποιούν μια σειρά από νέες θεραπείες φαρμάκων, ψυχικής υγείας και εκγύμνασης.
* **Χειρουργοί αύξησης της μνήμης** που θα μπορούν να προσθέσουν επιπλέον μνήμη σε ανθρώπους και να βοηθήσουν αυτούς που είναι υπερβολικά εκτεθειμένοι σε πληροφορίες και χρειάζονται περισσότερη μνήμη για να αποθηκεύουν την ενέργεια.
* **Ηθικιστές της Νέας επιστήμης**. Καθώς η επιστημονική πρόοδος επιταχύνεται σε τομείς όπως η *κλωνοποίηση*, ενδέχεται να χρειαστεί μια νέα γενιά ανθρώπων που θα καταλαβαίνουν την επιστήμη και θα βοηθούν την κοινωνία να κάνει ηθικές επιλογές εξέλιξης. Δεν θα είναι πια ζήτημα το αν μπορούμε να κάνουμε κάτι αλλά το αν πρέπει.
* **Διαστημικοί πιλότοι, τουριστικοί ξεναγοί και αρχιτέκτονες**. Με εταιρείες ήδη πολλά υποσχόμενες στον τουριστικό χώρο, θα χρειαστούμε πιλότους και ξεναγούς του διαστήματος καθώς και αρχιτέκτονες που θα σχεδιάζουν πού θα ζούμε και θα εργαζόμαστε. Τρέχοντα έργα στο SICSA (Πανεπιστήμιο του Χιούστον) περιλαμβάνουν ένα θερμοκήπιο στον Άρη, σεληνιακά φυλάκια και οχήματα εξερεύνησης του διαστήματος.
* **Κάθετοι αγρότες**. Τα κάθετα αγροκτήματα, σε ουρανοξύστες στο κέντρο των πόλεων θα αυξηθούν εντυπωσιακά μέχρι το 2020.
* **Ειδικοί αντιστροφής της κλιματικής αλλαγής**. Όσο αυξάνονται οι συνέπειες της κλιματικής αλλαγής, θα χρειαστούν μηχανικοί – επιστήμονες για να συμβάλουν στη μείωση ή ανατροπή των αποτελεσμάτων. Το φάσμα των επιστημών και τεχνολογιών που χρησιμοποιούν θα περιλαμβάνει, ενδεχομένως, τη συμπλήρωση των ωκεανών με ρινίσματα σιδήρου και την τοποθέτηση γιγαντιαίων ομπρελών που θα εκτρέπουν τις ακτίνες του ήλιου.
* **Εφαρμοστές καραντίνας**. Εάν ένας θανατηφόρος ιός αρχίσει να εξαπλώνεται ταχέως, λίγες χώρες, και λίγοι άνθρωποι, θα είναι έτοιμοι. Οι νοσοκόμες δεν θα επαρκούν. Καθώς τα ποσοστά θνησιμότητας αυξάνονται και οι πόλεις θα κλείνουν, κάποιος θα αναλαμβάνει τη φύλαξη των πυλών.
* **Αστυνομία καιρικών μετατροπών**. Η κλοπή σύννεφων για να δημιουργηθεί βροχή, είναι κάτι που ήδη συμβαίνει σε κάποιες γωνιές του πλανήτη και στο μέλλον θα χρειάζονται ειδικά σώματα που θα προστατεύουν τα σύννεφα και θα ελέγχουν ποιος έχει δικαίωμα να ψεκάσει με ιωδίδια (τα ιωδίδια με την πάροδο του χρόνου υφίστανται σε περιορισμένη έκταση διάσπαση, κατά την οποία ελευθερώνεται ιώδιο) αργύρου  για να προκαλέσει βροχή από τα περαστικά σύννεφα.
* **Εικονικοί δικηγόροι**. Όσο περισσότερο επικοινωνούμε online, τόσο θα αυξάνεται η ανάγκη για ειδικούς δικηγόρους που θα επιλύουν νομικές διαφορές μεταξύ ατόμων που ζουν σε διαφορετικές χώρες με διαφορετικά νομικά συστήματα.
* **Εικονικοί διαχειριστές/ψηφιακοί καθηγητές**. Ευφυή είδωλα ή χαρακτήρες υπολογιστών (avatar) ενδέχεται να βοηθούν ή ακόμα και να αντικαταστήσουν τους εκπαιδευτικούς στις τάξεις.
* **Κατασκευαστές εναλλακτικών οχημάτων**. Θα χρειαστούμε σχεδιαστές και κατασκευαστές της επόμενης γενιάς μέσων μεταφοράς, χρησιμοποιώντας εναλλακτικά υλικά και καύσιμα..
* **Προσωπικοί παρουσιαστές ειδήσεων**. Καθώς το τηλεοπτικό, ραδιοφωνικό και διαδικτυακό περιεχόμενο γίνεται όλο και περισσότερο εξατομικευμένο, θα υπάρχουν θέσεις εργασίας για ανθρώπους που θα εργάζονται με παραγωγούς και διαφημιστές ώστε να δημιουργούν ειδήσεις και θέματα ανάλογα με τα προσωπικά ενδιαφέροντα του καθενός. Η εξατομίκευση θα γίνεται από ηλεκτρονικούς υπολογιστές ενώ η παρουσίαση των ειδήσεων θα γίνεται από ανθρώπους.
* **Καθαρίστριες δεδομένων**. Καθώς αυξάνονται τα ηλεκτρονικά δεδομένα και οι πληροφορίες για τον καθένα μας, θα χρειαζόμαστε οπωσδήποτε ειδικές καθαρίστριες που θα ξεφορτώνονται με ασφάλεια ό,τι δεν χρειαζόμαστε.
* **Οικιακή ηλεκτρονική βοηθός**. Οι ηλεκτρονικές βοηθοί θα μας βοηθούν να οργανώνουμε την ηλεκτρονική ζωή μας, θα οργανώνουν τα email μας, θα εξασφαλίζουν την σωστή αποθήκευση των προφίλ, των δεδομένων και των passwords μας.
* **Χρηματιστές χρόνου**. Ο χρόνος πάντα ήταν χρήμα και υπάρχουν ήδη άνθρωποι που αναλαμβάνουν διαχείριση χρόνου. Στο μέλλον, ενδεχομένως να προκύψουν και αγορές όπου ο χρόνος θα διαπραγματεύεται ως εναλλακτική νομισματική μονάδα.
* **Υπάλληλοι κοινωνικής δικτύωσης**. Ενδεχομένως να χρειαστούμε εργαζόμενους που θα αναλάβουν ανθρώπους που έχουν υποστεί τραύματα ή έχουν μπει στο περιθώριο της κοινωνικής δικτύωσης.
* **Προσωπικοί μάνατζερ**. Αυτή η δουλειά θα είναι προέκταση του ρόλου που σήμερα παίζουν οι στυλίστες και οι μάνατζερς των διασημοτήτων. Θα είναι ο υπεύθυνος για τη δημιουργία της προσωπικής μας «μάρκας» χρησιμοποιώντας κοινωνική δικτύωση και άλλα μέσα.

*Επιμέλεια: Χ. Κάτσικας*

*(*[*www.tanea.gr*](https://www.tanea.gr/)*με πληροφορίες από*[*https://fastfuture.com*](https://fastfuture.com/)*)*

**Άσκηση παραγωγής γραπτού λόγου**

**«Η επιλογή επαγγέλματος είναι μια εξαιρετικά σημαντική απόφαση που έχει να κάνει με το μέλλον του ατόμου και αυτό δημιουργεί στον νέο/στη νέα αλλά και στους γονείς πολύ μεγάλη ανησυχία και άγχος.»**

**🖉** Με αφετηρία αυτή τη *θεματική πρόταση*, να γράψετε την άποψή σας σχετικά με την παραπάνω περίοδο σε μια μεγάλη παράγραφο 80 – 100 λέξεων περίπου.